Kim Jong-un

Kim Jong-un —korear alfabetoan: 김정은; txinatar alfabetoan: 金正恩; koreeraz [kim dʑʌŋ.ɯːn] ahoskatua— (Piongiang, 1984ko urtarrilaren 8a) Koreako Herri Errepublika Demokratikoko liderra da; herrialde hartako de facto buruzagi gorena, haren aita Kim Jong-il hil zenetik.

Kimek zuzentzen duen diktaduran, hauteskundeak ez dira libreak eta bidezkoak, gobernua kritikatzen dutenak jazartzen dituzte, hedabideak erregimenaren kontrolpean daude, Interneteko sarbidea erregimenak mugatzen du, eta ez dago erlijio askatasunik. Kimen erregimenak milioika pertsona kartzelatu eta hil dituen espetxeen eta lan esparruen sare zabal bat darabil; erregimenak jendea kondenatzen du delitu politikoak direla kausa, eta zigor kolektiboak aplikatzen ditu. Zigor kolektiboen bidez, familia bateko kideei zigorra ezartzen zaie haietako batek egindako krimenengatik. Nazio Batuek adierazi dutenez, Ipar Koreako herritarrak «giza eskubideen urraketa sistematiko, hedatu eta gordinak» nozitzen dituzte, erregimenak «herritarren bizitzaren alderdi guztiak menderatzea bilatzen du, eta barru-barrutik ikaratzen ditu». Erregimenak Ipar Koreako ekonomiaren gaineko kontrol zabala du. Funtsean, estatuak kontrolatzen ditu enpresak, eta iparkorearrei murrizketa nabarmenak ezartzen dizkie atzerriko ekonomia jardueretan aritzeari dagokionez. 2013ko abenduaren 12an, Kimek bere osaba Jang Song-thaek exekutatzea agindu zuen, «traizioa» egiteagatik. Uste da Kimek agindu zuela bere anaierdi Jong-nam hiltzea ere, 2017ko otsailean, Malaysian.

 Erreferentziak 

Kategoria:Ipar Koreako estatuburuak
Kategoria:Komunistak
Kategoria:Diktadoreak
Kategoria:Piongiangdarrak
Kategoria:Estatuburuen seme-alabak